අනවසර සංක්‍රමණ මැඩලීමට ශ්‍රී ලංකා රජය සහ ශ්‍රී ලංකා නාවික හමුදාව ඉටුකරන මෙහෙවර ප්‍රශංසනීය බව ඔස්ට්‍රේලියාවේ ආගමන හා දේශසීමා ආරක්ෂකසේවා ඇමැති ස්කොට් මොරිසන් මහතා ප්‍රකාශ කළේය.අද අප අත්පත් කරගෙන ඇත්තේ එම සාර්ථකත්වයේ ප්‍රතිඵළ බව ප්‍රකාශ කළ මොරිසන් මහතා ඔස්ට්‍රේලියානු රජය ද මේ වෙනුවෙන් විශාල වැඩකොටසක් ඉටු කරමින් සිටින බව පැවසීය.ඇමැති ස්කොට් මොරිසන් මහතා මේ අදහස් පළ කළේ ඔස්ට්‍රේලියානු රජය ශ්‍රී ලංකාවට පරිත්‍යාග කළ නෞකා දෙක අධිකාරිත්වයට පත් කිරීම සඳහා ජනාධිපති මහින්ද රාජපක්ෂ මහතාගේ ප්‍රධානත්වයෙන් කොළඹ වරායේ දී ඊයේ (09) පැවති උත්සවය අවසානයේ මාධ්‍ය හමුවේ අදහස් දක්වමිනි.අනවසර සංක්‍රමණ නැවැත්වීම සඳහා ශ්‍රී ලංකාවත් ඔස්ට්‍රේලියාවත් අතර පවතින සහයෝගිතාව මෙම නෞකා පිරිනැමීම මඟින් සංකේතවත් කරන බවත් මොරිසන් මහතා පැවසීය.අනවසර සංක්‍රමණ මැඬලීම උදෙසා කළ මෙහෙවරේ සාර්ථකත්වය පැහැදිලි කළ ඇමැතිවරයා පසුගිය දා සිදුවූ සිද්ධිය හැර වෙනත් කිසිදු සිද්ධියක් ගෙවුණු මාස 6 තුළ වාර්තා නොවුණු බව වැඩිදුරටත් පැවසීය.